text: Lun weekend forude
  07 marts 2014 kl. 07.29
  Der er forår i luften i weekenden, og især søndag får landet solskin og tocifrede temperaturer, bebuder DMI.
  Men først skal et mindre regnvejr passere landet fredag, hvor temperaturen er på omkring 10 grader.
  - I dag er der lidt eller nogen sol især i den sydlige del af landet, men ellers bliver den nordlige del i lange perioder mest skyet.
  - Det er en svag koldfront, der ligger og bølger og som skal give noget regn, når vi kommer ud på aftenen, til det meste af landet, forklarer vagthavende meteorolog Klaus Larsen fra DMI.
  Natten til lørdag vil vejret til gengæld klare op igen, og det er en solrig tendens, der fortsætter i weekenden.
  
  12-13 grader
  - Det er en opklaring, vi har glæde af hele weekenden, for der kommer nogen eller en del sol til alle, og vi forventer, at det bliver tørt vejr, lyder det fra meteorologen.
  Lørdag er temperaturen på omkring 10 grader på trods af solskinsprognosen, mens søndag bliver lunere.
  - Varmluften kommer frem i løbet af natten til søndag, hvor vi kommer op på en 12-13 grader.
  Uden at ville love for meget mener meteorolog Klaus Larsen, at man godt kan kalde det for en forårsagtig weekend.
  - Der er i hvert fald forårstendenser i luften i weekenden, og det ser da også ud som om, at de næste par dage bliver lidt lunere.
  Men man skal ikke glæde sig for tidligt, for i næste uge falder temperaturen lidt igen, lyder det fra DMI.
  - Så man kan ikke sige endegyldigt, at foråret er på vej. Men det bliver selvfølgelig lunere og lunere, siger den vagthavende meteorolog.
  